Milde domme til syv vietnamesiske gartnere, da der fredag formiddag ved Retten i Hjørring faldt dom i endnu en såkaldt skunksag

Væksthuse i Vendsyssel Fire kvinder og tre mænd stod tiltalt for, i al hemmelighed i væksthuse i Vendsyssel, at have produceret det euforiserende stof skunk. En skunk-gartner frifundet Af de syv vietnamesiske skunk-gartnere blev én frifundet og seks andre fik fra fem måneder og op til et års fængsel. Ingen af dem skal udvises af Danmark. - Jeg er vældig tilfreds med dommene. I forhold til anklagemyndighedens påstande er det jo meget milde domme, siger en forsvarerne, Jens Christian Christensen, til TV2/Nord. Produktion i Brønderslev Vietnameserne stod tiltalt for tilsammen at have dyrket skunk - en slags forædlet cannabis - i en mængde, der omregnet svarer til 172 kilo hash. En produktion der fandt sted på fire forskellige adresser i Brønderslev/Jerslev-området, og som blev afsløret af politiet i begyndelsen af juni måned. - Af principielle årsager er jeg hverken tilfreds eller utilfreds med dommene, men de er milde, siger Nordjyllands Politis anklager Philip Pagter. Dom også for en måned siden For godt en måned siden faldt der dom i den første sag om dyrkning af skunk her i Nordjylland. Også ved Retten i Hjørring. Fire vietnamesiske mænd blev idømt længere fængselsstraffe efter en hidtil uset domspraksis, da de blev dømt efter hvor meget skunk-planterne kunne have givet af udbytte. Men det lykkedes ikke for anklageren i samme omfang den her gang. - Den første sag handlede om det man kan kalde overgartnere. Der havde politiet brugt telefonaflytning for at kunne bevise, hvilke hensigter skunk-dyrkerne havde. Det har man jo ikke brugt i den her sag, hvorfor dommene er mildere, siger en anden af forsvarerne Axel Pallesen. Stjal strøm De dømte skal også betale for den strøm, som de stjal til produktionen uden om måleren.